En 29-årig mand fra Aalborg er mandag ved et grundlovsforhør fængslet i fire uger for at overtræde knivloven.

Det skete efter, at manden i går ved 19-tiden blev anholdt på Grønlands Torv af en patrulje fra Nordjyllands Politi, fordi patruljen konstaterede, at vedkommende på et offentligt sted var i besiddelse af en kniv. Da den anholdte desuden havde verserende og aktuelle sager for overtrædelse af knivloven besluttede Retten i Aalborg altså at fængsle manden i fire uger for at undgå, at vedkommende begår ny lignende lovovertrædelse. Anholdelsen er ifølge vicepolitiinspektør Niels Kronborg en udløber af en øget tryghedspatruljering i blandt andet det centrale Aalborg – og derfor er vicepolitiinspektøren tilfreds med varetægtsfængslingen. - Det viser, at den her type kriminalitet er helt uacceptabel. Vi vil ikke se knive eller andre våben i det offentlige rum, der kan medvirke til at skabe utryghed for borgerne. Det ser vi med stor alvor på, lyder det fra vicepolitiinspektøren.